โตเกียวฯรุกสุขภาพ คุ้มครองยาวถึง80ปี
โตเกียวมารีนฯ ผุดแนวคิดสะสมค่ารักษาพยาบาลช่วง 60-80 ปี
19 ม.ค. 2559

โตเกียวมารีนฯ ผุดแนวคิดสะสมค่ารักษาพยาบาลช่วง 60-80 ปี 
นายสมโพชน์ เกียรติไกรวัล ประธานเจ้าหน้าที่บริหารช่องทางการขาย และประธานเจ้าหน้าที่บริหารฝ่ายการตลาดและประชาสัมพันธ์องค์กร บริษัท โตเกียวมารีนประกันชีวิต (ประเทศไทย) เปิดเผยว่า จากช่องว่างของตลาดประกันสุขภาพที่จะเน้นให้ความคุ้มครองคนวัยทำงานเป็นหลัก ทำให้บริษัทมีแนวคิดในการชูประเด็นเรื่องการสะสมค่ารักษาพยาบาล หรือ เมดิคัลฟันด์ มาทำตลาดปี 2559 จับกลุ่มสังคมสูงวัย ทำให้มีเงินออมเพียงพอในการเก็บไว้ใช้ดูแลสุขภาพในช่วง 60-80 ปี
ปัจจุบันยังไม่มีประกันสุขภาพที่สะสมไว้ใช้ในวัยเกษียณ ซึ่งเป็นช่วงที่ต้องเข้าโรงพยาบาลบ่อย  มีแต่แบบจ่ายเบี้ยปีต่อปีและคุ้มครองเป็นรายปี ปีนี้ตัวแทนเริ่มเสนอแนวคิดให้ลูกค้าตระหนักถึงการสะสมเบี้ยไว้ดูแลสุขภาพช่วงเกษียณ ด้วยกรมธรรม์สะสมทรัพย์ระยะยาวคล้ายๆ กรมธรรม์บำนาญ ในส่วนของแบบประกันสุขภาพทั่วไปที่คุ้มครองปีต่อปีนั้น บริษัทได้ขยายความคุ้มครองถึงอายุ 80 ปี คุ้มครองสูงสุด 7 ล้านบาท สูงกว่าตลาดที่ส่วนใหญ่จะกำหนดไว้ถึงอายุ 65 ปี โดยปีที่ผ่านมามีเบี้ยรับรวมผ่านช่องทางตัวแทน 3,042 ล้านบาท